Dato: Mandag 19. Jun. 2017
Svært at skaffe læger til plejecentre i Svendborg
Ifølge en landsdækkende aftale mellem læger, regioner og kommuner skal alle plejecentre have tilknyttet en fast læge.
Men i Svendborg Kommune kniber det med at få dækket kommunens 19 plejecentre ind med fast læge. Det fortæller Fyns Amts Avis.
Kun 7 ansøgere har gennem to ansøgningsrunder vist interesse for at få opgaven som fast læge på et plejecenter og det er utilfredsstillende, siger formand for kommunens social- og sundhedsformand, Hanne Ringgaard Møller, til avisen.
Formålet med en læge, der fast besøger et plejecenter, er at forebygge unødvendige indlæggelser af plejecentrets beboere og sikre faglig vejledning til plejepersonalet.
Ifølge Praktiserende Lægers Organisation er det dog ikke et spørgsmål om uvilje fra lægerne. Derimod afventer mange læger resultatet af overenskomstforhandlingerne med regionerne, inden de tager nye opgaver på sig.